טור מנוקד אורח חיים קפג
גָּרְסִינַן בְּפֶרֶק שְׁלֹשָׁה שֶׁאָכְלוּ - אָמַר רַבִּי זֵירָא: עֲשָׂרָה דְּבָרִים נֶאֶמְרוּ בְּכוֹס שֶׁל בְּרָכָה, טָעוּן הַדָּחָה, שְׁטִיפָה, חַי, מָלֵא, עִטּוּר, עִטּוּף, מְקַבְּלוֹ בִּשְׁתֵּי יָדָיו וְנוֹתְנוֹ לִימִינוֹ, וּמַגְבִּיהוֹ מִן הַקַּרְקַע טֶפַח, וְנוֹתֵן בּוֹ עֵינָיו, וּמְשַׁגְּרוֹ לְאַנְשֵׁי בֵּיתוֹ.

תַּנָּא: 'הַדָּחָה' - מִבִּפְנִים, 'וּשְׁטִיפָה' - מִבַּחוּץ.
וְאִיתָא (בַּתּוֹסֶפְתָּא) [בְּתוֹסְפוֹת] דְּאִם קִנְּחוֹ יָפֶה שַׁפִּיר דָּמִי.

'חַי' - אֵין פֵּרוּשׁוֹ חַי מַמָּשׁ בְּלֹא מְזִיגָה, דְּהָא תְּנַן - 'מוֹדִים חֲכָמִים לְרַבִּי אֱלִיעֶזֶר בְּכוֹס שֶׁל בְּרָכָה שֶׁאֵין מְבָרְכִין עָלָיו עַד שֶׁיִּתֵּן לְתוֹכוֹ מַיִם'.
וּפֵרֵשׁ רַב אַלְפָס: שֶׁמַּנִּיחוֹ חַי עַד בִּרְכַּת הָאָרֶץ וְאָז מוֹזְגוֹ, לְהוֹדִיעַ שֶׁבַח הָאָרֶץ שֶׁיֵּינוֹתֶיהָ חֲזָקִים, וְצָרִיךְ לְעָרֵב בָּהֶם מַיִם רַבִּים.
וְרַבֵּנוּ תַּם פֵּרֵשׁ: 'חַי' - מָזוּג וְלֹא מָזוּג, שֶׁמּוֹזְגוֹ קְצָת, וּכְשֶׁיַּגִּיעַ לְבִרְכַּת הָאָרֶץ מוֹזְגוֹ כָּרָאוּי - עַל חַד תְּלָת מַיָּא.
וְיַיִן שֶׁלָּנוּ אֵין צָרִיךְ מְזִיגָה.
וְרַשִׁ"י פֵּרֵשׁ: שֶׁנּוֹתְנוֹ לְכוֹס שֶׁל בְּרָכָה חַי וּמוֹזְגוֹ בּוֹ, לְאַפּוּקֵי שֶׁלֹּא יִמְזְגֶנּוּ בִּכְלִי אַחֵר וְיִתְּנֶנּוּ בְּכוֹס שֶׁל בְּרָכָה, אִי נָמִי מוֹצִיאוֹ מִן הֶחָבִית לְשֵׁם בְּרָכָה.
חַי - פרישק"ו בְּלַעַ"ז.
וְיֵשׁ מְפָרְשִׁים - עַל הַכְּלִי שֶׁיְּהֵא שָׁלֵם, כִּדְאִיתָא בְּבָבָא קַמָּא (נד,א) עַל הַכֵּלִים 'שְׁבִירָתָן זוֹ הִיא מִיתָתָן'.
וְטוֹב לָצֵאת יְדֵי כָּל הַפֵּרוּשִׁים.

'מָלֵא' - כִּפְשָׁטֶיה, שֶׁיְּהֵא מָלֵא עַל כָּל גְּדוֹתָיו, דְּאָמַר רַבִּי יוֹחָנָן: כָּל הַמְבָרֵךְ עַל כּוֹס מָלֵא נוֹתְנִין לוֹ נַחֲלָה בְּלִי מְצָרִים, שֶׁנֶּאֱמַר: "וּמָלֵא בִּרְכַּת ה' יָם וְדָרוֹם יְרָשָׁהּ".

'עִטּוּר' - 'רַב יְהוּדָה מְעַטֵּר לֵיהּ בְּתַלְמִידֵי', פֵּרוּשׁ - הָיָה מוֹשִׁיב תַּלְמִידָיו סְבִיבוֹתָיו בִּשְׁעַת הַבְּרָכָה.
'רַב חִסְדָּא מְעַטֵּר לֵיהּ בְּנִטְלֵי', פֵּרֵשׁ רַשִׁ"י: בְּכוֹסוֹת, כְּשֶׁהָיָה מַגִּיעַ לְבִרְכַּת הָאָרֶץ הָיָה מוֹסִיף עָלָיו.
וְיֵשׁ מְפָרְשִׁים שֶׁהָיָה מַנִּיחַ כּוֹסוֹת יָפִים סְבִיבָיו לְהַדְּרוֹ בָּהֶן.

'עִטּוּף' - 'רַב פָּפָּא מְעַטֵּף וְיָתִיב, רַב אַשִּׁי פָּרִיס סוּדָרָא אַרֵישֵׁהּ'.

'וּמְקַבְּלוֹ בִּשְׁתֵּי יָדָיו' - דְּאָמַר רַב חִינְנָא בַּר פָּפָּא - שְׂאוּ יְדֵיכֶם קֹדֶשׁ וּבָרְכוּ אֶת ה', הִלְכָּךְ מְקַבְּלוֹ בִּשְׁתֵּי יָדָיו.

'וּכְשֶׁמַּתְחִיל לְבָרֵךְ נוֹטְלוֹ בִּימִינוֹ'.
אָמַר רַבִּי יוֹחָנָן: רִאשׁוֹנִים שָׁאֲלוּ - שְׂמֹאל מַהוּ שֶׁתְּסַיֵּעַ לְיָמִין? - פֵּרוּשׁ - לְסוֹמְכָה בִּשְׂמֹאלוֹ.
אָמַר רַב אַשִּׁי: הוֹאִיל וְרִאשׁוֹנִים מִיבָּעֵיא לְהוּ, אֲנַן לֹא נַעֲבִיד בָּהּ עֻבְדָּא.

'וּמַגְבִּיהוֹ מִן הַקַּרְקַע טֶפַח' - אִם הוּא יוֹשֵׁב עַל גַּבֵּי קַרְקַע, דִּכְתִיב: 'כּוֹס יְשׁוּעוֹת אֶשָּׂא וּבְשֵׁם ה' אֶקְרָא'.
וְאִם הוּא מֵסֵב בְּשֻׁלְחָנוֹ, מַגְבִּיהוֹ מֵעַל הַשֻּׁלְחָן טֶפַח, וְטַעֲמָא מִשּׁוּם שֶׁיְּהֵא נִרְאֶה לְכָל הַמְּסֻבִּין וְיִסְתַּכְּלוּ בּוֹ.

'וְנוֹתֵן עֵינָיו בּוֹ' - כִּי הֵיכִי דְּלָא לֵיסַח דַּעֲתֵּיה מִינֵיה.

אָמַר רַבִּי יוֹחָנָן: אָנוּ אֵין לָנוּ אֶלָּא אַרְבָּעָה: הַדָּחָה, שְׁטִיפָה, חַי, מָלֵא. וְסִימָנוֹ חֲמִשָׁ"ה.

וְכָתְבוּ הַגְּאוֹנִים: כּוֹס שֶׁל בְּרָכָה צָרִיךְ עֲשָׂרָה דְּבָרִים, וְשֶׁאָמַר רַבִּי יוֹחָנָן 'אָנוּ אֵין לָנוּ אֶלָּא אַרְבָּעָה', וְלֹא מַצְרִיךְ עִטּוּף - לֵיתָא, אֶלָּא כְּרַב פָּפָּא וְרַב אַשִּׁי דְּבָתְרָאֵי נִנְהוּ וְעַבְדֵי עֻבְדָּא.
וְרַמְבַּ"ם זַ"ל לֹא הִזְכִּיר אֶלָּא אַרְבָּעָה שֶׁל רַבִּי יוֹחָנָן.
וְהַתּוֹסָפוֹת כָּתְבוּ: מִנְיָנָא דְרַבִּי יוֹחָנָן לֹא אָתֵי אֶלָּא לִמְעוּטֵי עִטּוּר וְעִטּוּף, אֲבָל בִּנְתִינָה לַיָּמִין מוֹדֶה, דְּאָמַר רַבִּי יוֹחָנָן: רִאשׁוֹנִים שָׁאֲלוּ שְׂמֹאל מַהוּ שֶׁתְּסַיֵּעַ לַיָּמִין, וּמִסְּתָמָא גַּם בִּמְקַבֵּל בִּשְׁתֵּי יָדָיו מוֹדֶה, דְּדָרֵישׁ לְהוּ מִקְרָא - 'שְׂאוּ יְדֵיכֶם קֹדֶשׁ', וּבְמַגְבִּיהַּ טֶפַח נָמִי, דִּדְרִישׁ לֵיהּ - 'מִכּוֹס יְשׁוּעוֹת אֶשָּׂא', וְכֵן נוֹתֵן בּוֹ עֵינָיו - כְּדֵי שֶׁלֹּא יַסִּיחַ דַּעְתּוֹ מִן הַבְּרָכָה, וְכֵן רַב נַחְמָן הָיָה רָגִיל לְשָׁלְחוֹ לְאִשְׁתּוֹ.
וּבְכָל הֲנָּךְ רְגִילִין הָאִדְּנָא - אַף בִּפְרִיסַת סוּדָר, שֶׁלֹּא יְבָרֵךְ בְּגִלּוּי הָרֹאשׁ, וְאֵין חָסֵר לָנוּ אֶלָּא עִטּוּר.

אָמַר רַב אַשִּׁי: אֵין מְשִׁיחִין עַל כּוֹס שֶׁל בְּרָכָה.
פֵּרֵשׁ רַשִׁ"י - שֶׁלֹּא יָשִׂיחַ הַמְּבָרֵךְ, מִשֶּׁנָּתְנוּ לוֹ הַכּוֹס לְבָרֵךְ, וְכֵן נָמִי הַמְּסֻבִּין אֵין לָהֶם לְהָשִׂיחַ מִשֶּׁהִתְחִיל הַמְּבָרֵךְ, לֹא מִיבָּעֵיא בְּשָׁעָה שֶׁהוּא מְבָרֵךְ שֶׁאֵין לָהֶם לְדַבֵּר, שֶׁצְּרִיכִין לִשְׁמֹעַ וּלְהָבִין מַה שֶׁאוֹמֵר הַמְּבָרֵךְ, אֶלָּא אֲפִלּוּ בֵּין בְּרָכָה לִבְרָכָה אֵין לָהֶם לְהָשִׂיחַ, שֶׁלֹּא לְהַפְסִיק שְׁמִיעָתָן בְּשִׂיחַת חֻלִּין.

אָמַר רַב אָסִי: אֵין מְבָרְכִין עַל כּוֹס שֶׁל פֻּרְעָנוּת שֶׁהוּא כּוֹס שֵׁנִי.
פֵּרוּשׁ - אִם שָׁתָה שְׁתֵּי כּוֹסוֹת לֹא יְבָרֵךְ עַל הַשְּׁלִישִׁי, שֶׁנֶּאֱמַר: "הִכּוֹן לִקְרַאת אֱלֹהֶיךָ יִשְׂרָאֵל", וְכֵיוָן שֶׁשָּׁתָה זוּגוֹת לֹא קַרִינָן בֵּהּ 'הִכּוֹן', שֶׁאֵין דַּעְתּוֹ מְיֻשֶּׁבֶת עָלָיו שֶׁיָּרֵא שֶׁמָּא יֻזַּק.
וְלֹא אַמְרִינָן - אַדְּרַבָּה יְבָרֵךְ עַל הַשְּׁלִישִׁי לְבַטֵּל הַזּוּגוֹת, לְפִי שֶׁכְּבָר נִסְתַּלֵּק מִן הַסְּעוּדָה וְזֶהוּ כּוֹס בִּפְנֵי עַצְמוֹ שֶׁאֵינוֹ בָּא אֶלָּא בִּשְׁבִיל הַבְּרָכָה.

וְצָרִיךְ לֵשֵׁב בַּשָּׁעָה שֶׁמְּבָרֵךְ, בֵּין אִם הָיָה הוֹלֵךְ כְּשֶׁאָכַל, אוֹ עוֹמֵד, אוֹ מֵסֵב, כְּשֶׁמַּגִּיעַ לְבָרֵךְ צָרִיךְ לֵשֵׁב כְּדֵי שֶׁיּוּכַל לְכַוֵּן יוֹתֵר.
וְגַם לֹא יְהֵא מֵסֵב שֶׁהוּא דֶּרֶךְ גַּאֲוָה, אֶלָּא יֵשֵׁב בְּאֵימָה.
כָּתַב אֲדוֹנִי אָבִי הָרֹא"שׁ זַ"ל: הָא דְּאָמְרִינַן אָכַל כְּשֶׁהוּא מְהַלֵּךְ צָרִיךְ לֵשֵׁב וּלְבָרֵךְ, מַיְּרִי כְּשֶׁהוּא הוֹלֵךְ בְּבֵיתוֹ, אֲבָל הַמְּהַלֵּךְ בַּדֶּרֶךְ וְאוֹכֵל אֵין צָרִיךְ לֵשֵׁב וּלְבָרֵךְ, לְפִי שֶׁאֵין דַּעְתּוֹ מְיֻשֶּׁבֶת עָלָיו אִם יְאַחֵר דַּרְכּוֹ, כִּדְאַמְרִינָן (בְּרָכוֹת ל, א) גַּבֵּי תְּפִלָּה.